Es Lionafescht

Bei uns dehemm, do wa es bescht

om Zehnde es Lionafescht.

Do hadd de Babbe gridd sei Lohn,

unn on demm Daa bringt der uns donn schon,

scheen safdich unn so herrlich frisch,

Liona aus da Kaffeekisch.

Drei Ringele bringt der do jetzt midd,

dass jeda a sei Stick donn gridd.

Mir ware schließlich ze zehnt beim Bäde,

siwwe Buwe stolz unn ach drei Mäde.

De Kläänschd macht jo noch in die Bux,

do a fa denne wars e Jux

on demm Liona rum ze nolle,

mir onnere freie uns wie die Dolle

und wade bis de Wurschd zerstiggelt,

in Pergament donn ingewiggelt,

nass gemachd unn donn scheen gladd,

dudd brode uff da heiß Owebladd.

Im gonze Haus riecht donn die Luft,

no klasse Liona Brodeduft.

E Schmeer midd Lansiech gebbts dezu

e weggebutz war donn im Nu,

de gonze Wurscht scheen braun unn knaggisch

Lionafescht wars in Kaltnaggisch.

Reiner Thielen